Carcaixent presenta el cartell de la VIII Fira Modernista
27 de març de 2023

Carcaixent

El passat dijous 23 de març es va presentar el nou cartell de la VIII edició de la Fira Modernista de Carcaixent, un disseny del carcaixentí Pau Álvarez en què es representa l’eix principal que tindrà aquesta edició, l’educació. Cada edició compta amb un fil vertebrador mitjançant el qual es convida a recórrer el municipi per a conèixer la forma de vida de principis del segle passat quan la població, coneguda com al “bressol de la taronja”, va viure el seu màxim esplendor i aprendre la història de personalitats locals de l’època vinculades a esta temàtica.

La Fira Modernista torna els propers 9,10 i 11 de juny amb la voluntat de posar en valor el patrimoni cultural, social i històric de la localitat a través d’interessants propostes, entre les que segons es va comunicar a l’acte es repetiran algunes de les activitats estrella de les edicions anteriors per la demanda que tenen, com per exemple les visites als horts monumentals, rutes urbanes, tallers infantils i recreacions històriques, tant en edificis modernistes com a l’aire lliure, que representen escenes característiques de l'època, com una classe en l’escola. I també destaquen la marató fotogràfica, les concentracions de bicicletes i de motor antic i l’oferta gastronòmica que s’ofereix durant aquests dies.

I a més, com que aquesta edició té com a eix vertebrador l’educació, es comptarà amb una col·laboració especial dels centres educatius del municipi, tenint un gran protagonisme les escoles que es crearen durant aquesta època, el CEIP Navarro Darás i els centres concertats Maria Inmaculada, Sant Antoni i Ave María. I amb aquesta temàtica està preparant-se una exposició central en la que participen entre altres Alejandro Mayordomo, catedràtic en Teoria i Història de l’educació en la UV, Bernardo Darás, cronista de Carcaixent, Mari Creu Trujillo, arxivera municipal i l’historiador Jose Manuel Fernández.

Per altra part, també es va anunciar que aquesta Fira Modernista comptarà amb les actuacions musicals de Pep Gimeno “Botifarra”, del grup El Diluvi i de Les Feretes d’À Punt.

Vicent Ibáñez, tècnic municipal de Turisme, explica que “En cada edició ha anat augmentant el nombre de visitants i el projecte ha de seguir construint nous eixos de creixement econòmic recolzats en els nostres recursos turístics per constituir una estratègia global que busque alternatives de futur i noves oportunitats per al municipi”.

I tant Ana Garrigues, Regidora de Turisme, com Paco Salom, Alcalde de Carcaixent, remarcaren durant les seues intervencions “La importància que té  el voluntariat i les associacions col·laboradores que amb el seu treball i entusiasme fan que la Fira Modernista de Carcaixent millore edició a edició i sense els quals seria impensable tirar avant i donar-li continuïtat a un projecte de tanta envergadura”, i també conviden a “Gaudir d’aquesta oportunitat per a viatjar en el temps i descobrir el potencial modernista que amaga aquesta ciutat”.